­­YHDISTYKSEN PURKAUTUMINEN JA TOIMINNAN JATKAMINEN TOISESSA YHDISTYKSESSÄ­­­­­­

Kun yhdistyksen toiminta alkaa hiipua, sääntöjen mukaista hallitusta ei saada valituksi eikä kukaan halua ottaa puheenjohtajan vastuuta, yhdistys joutuu päättämään toimintansa lopettamisesta eli purkautumisesta. Tähän liittyen usein päätetään kuitenkin jatkaa toimintaa jossain toisessa yhdistyksessä, jonne myös purkautuvan yhdistyksen jäsenistö lopulta siirretään.

Mikäli päädytään jälkimmäiseen vaihtoehtoon, on toiminnan jatkamisesta ja sen ehdoista sovittava ennen yhdistyksen purkamista asianomaisten yhdistysten kesken. Sovittavia asioita ovat mm. seuraavat:

• Mitä purkautuvan yhdistyksen mahdolliselle irtaimistolle, muulle omaisuudelle ja rahavaroille tehdään

• Mitä purkautuvan yhdistyksen toiminnan perinteitä jäljelle jäävässä yhdistyksessä mahdollisesti jatketaan ja kuka niistä vastaa

• Muodostetaanko purkautuvan yhdistyksen jäsenistä mahdollisesti alaosasto tai -jaosto jäljelle jäävään yhdistykseen ja jos muodostetaan, kuka osastosta/jaostosta vastaa ja mitkä ovat osaston/jaoston oman toiminnallisen ja taloudellisen päätösvallan rajat.

Sovituista periaatteista tulee tehdä kirjallinen dokumentti (esim. pöytäkirja), jonka molemmat osapuolet allekirjoittavat. Allekirjoitettu dokumentti tulee hyväksyä molempien yhdistyksen hallituksissa tai yhdistyksen kokouksissa sekä liittää tästä kokouksesta tehtyyn pöytäkirjaan.

**Yhdistyksen purkaminen**

Rekisteröidyn yhdistyksen purkamisesta päätetään asianomaisen yhdistyksen sääntöjen mukaisesti yhdistyksen kokouksessa, johon yhdistyksen jäsenet kutsutaan sääntöissä määrätyllä tavalla. Usein purkamispäätös on vielä vahvistettava toisessa, vastaavassa kokouksessa.

Molemmat kokoukset on kutsuttava koolle yhdistyksen sääntöjen mukaisesti ja purkamisesta on mainittava kokouskutsussa. Näin koolle kutsuttu kokous on laillinen ja päätösvaltainen riippumatta paikalla olevien määrästä.

Purkamispäätös tulee kokouksessa tehdä yhdistyksen sääntöjen määrällä tavalla ja yhdistyslakia noudattaen. Reserviläisliiton yhdistysten mallisäännöissä purkautumisesta määrätään päätettäväksi seuraavasti:

Päätöksiin, jotka tarkoittavat yhdistyksen purkamista, vaaditaan vähintään kolme neljäsosaa (3/4) yhdistyksen kokouksessa annetuista äänistä ja päätös on vahvistettava seuraavassa aikaisintaan kuukauden kuluttua pidettävässä yhdistyksen kokouksessa samanlaisella (3/4) ääntenenemmistöllä.

Purkamisesta päättävistä kokouksista on tehtävä pöytäkirjat. Normaalien kokousrutiinien lisäksi niihin on omina kohtinaan kirjattava seuraavat päätökset:

• Päätös yhdistyksen purkamisesta

• Päätös yhdistyksen omaisuuden ja rahavarojen luovuttamisesta

• Päätös purkamistoimien vastuutahosta / -henkilöstä

Lisäksi pöytäkirjaan on hyvä kirjata myös mahdollinen sopimus toiminnan jatkamisesta toisessa yhdistyksessä ja suositus jäsenistölle siirtää jäsenyytensä sinne.

**Omaisuus ja rahavarat**

Yhdistyksen purkamisesta päättävän kokouksen tulee tehdä päätös myös siitä, mihin yhdistyksen mahdolliset rahavarat ja omaisuus lahjoitetaan. Em. yhdistysten mallisäännöissä edunsaajaksi on määrätty Reserviläisliiton toimintaa tukeva Aliupseerien Huoltosäätiö seuraavasti:

Jos yhdistys purkautuu tai lakkautetaan, luovutetaan jäljelle jääneet varat Aliupseerien Huoltosäätiölle.

Mikäli toiminta kuitenkin jatkuu toisen yhdistyksen puitteissa, on Aliupseerien Huoltosäätiö pääsääntöisesti siirtänyt lakkautetulta yhdistykseltä tulleet varat sille yhdistykselle, jonka puitteissa toimintaa on sovittu jatkettavan. Asiasta tulee olla yhteydessä säätiön asiamieheen.

Aliupseerien Huoltosäätiön asiamiehenä on Reserviläisliiton toiminnanjohtaja ja sen puheenjohtajana liiton aiempi puheenjohtaja Matti Niemi. Lisätietoja säätiöstä löytyy osoitteesta www.reservilaisliitto.fi/ahs.

**Purkamisen käytännön toimenpiteet**

Yhdistyksen purkautumisesta päättävän kokouksen tulee myös päättää mikä taho on vastuussa purkautumiseen liittyvistä käytännön toimenpiteistä. Tehtävä voidaan antaa joko yhdistyksen viimeiselle hallitukselle tai erikseen nimettävälle selvitysmiehelle / miehille. Kun tämä päätös on tehty, vastuu yhdistyksen asioista siirtyy jäsenistöltä näille tahoille.

Heidän tehtäviinsä kuuluvat:

• Tilinpäätöksen kaltaisen loppuselvityksen tekeminen yhdistyksen vastuista, veloista ja varoista

• Varojen luovuttaminen kokouksen päättämään kohteeseen

• Purkautumisilmoituksen tekeminen yhdistysrekisteriin

Mikäli toiminta jatkuu toisen yhdistyksen puitteissa, kuuluu tehtäviin myös päätöksestä ilmoittaminen jäsenille sekä jäsenyyksien siirto tähän yhdistykseen. Tämä tulee tehdä yhteistyössä liiton kanssa.

Tarvittaessa liitto hoitaa yhteydenoton jäsenistöön, siirtää jäsenyydet uuteen yhdistykseen ja tukee muissakin purkautumistoimenpiteissä. Jäsenistön siirtäminen on tehtävä kalenterivuoden loppuun mennessä, jotta jo seuraavan vuoden jäsenmaksu lähetetään uuden yhdistyksen nimissä.

**Purkautumisilmoitus**

Kun yhdistys on purettu, on asiasta tehtävä purkautumisilmoitus Patentti- ja rekisterihallituksen yhdistysrekisteriin. Ilmoitus tehdään, kun purkautumistoimet on saatu tehtyä. Maksuttomaan purkautumisilmoitukseen täytetään seuraavat tiedot:

• Selvitysmiesten täydelliset nimet ja kotikunnat tai vaihtoehtoisesti vastaavat tiedot viimeisestä hallituksesta, jos se on valittu tekemään selvitystoimet

• Tieto purkautumistoimien loppuunsaattamisesta

Ilmoituksen allekirjoittaa joku selvitysmiehistä tai hallituksen puheenjohtaja, jos hallitus on hoitanut selvitystoimet. Purkautumisilmoituksen voi tehdä sähköisesti osoitteessa https://yhdistysilmoitus.prh.fi/etusivu.htx?kieli=1&sivu=purkilm